आईपीएल में कोलकाता नाइट राइडर्स की टीम ने रॉयल चैलेंजर्स बेंगलुरु को हराकर जीत के साथ टूर्नामेंट का आगाज किया है। रॉयल चैलेंजर्स बेंगलुरु की टीम इस साल पहले से भी मजबूत नजर आ रही है और ऐसे में पहले ही मैच में मिली हार को फैन्स पचा नहीं पा रहे हैं। सोशल मीडिया पर लगातार आरसीबी की टीम अपने प्रदर्शन को लेकर ट्रोल हो रही है। विराट कोहली ने टॉस के समय कहा था कि इस साल उनकी टीम में कुछ अच्छे गेंदबाज मौजूद हैं, जो टीम को बैलेंस करते हैं। ब्रैंडन मैक्कलम, क्विंटन डी कॉक, विराट कोहली और एबी डी विलियर्स जैसे स्टार बल्लेबाज के बावजूद भी इस साल पहले ही मैच में आरसीबी को हार का मुंह देखना पड़ा है। आरसीबी की गेंदबाजी की बात करें तो टीम के पास युजवेंद्र चहल, वॉशिंगटन सुंदर जैसे स्पिनर के साथ-साथ उमेश यादव और क्रिस वोक्स जैसे तेज गेंदबाज भी मौजूद हैं। आरसीबी की सबसे बड़ी कमजोरी इस मैच के दौरान किसी ऑलराउंडर खिलाड़ी का नहीं होना माना जा रहा है।